CELEX: 32020R2171
Language: ga
Date: 2020-12-16 00:00:00
Title: Rialachán (AE) 2020/2171 ó Pharlaimint na hEorpa agus ón gComhairle an 16 Nollaig 2020 lena leasaítear Iarscríbhinn IIa a ghabhann le Rialachán (CE) Uimh. 428/2009 ón gComhairle a mhéid a bhaineann le hÚdarú Ginearálta Onnmhairiúcháin ón Aontas a dheonú i gcomhair onnmhairiú earraí dé-úsáide áirithe ón Aontas chuig Ríocht Aontaithe na Breataine Móire agus Thuaisceart Éireann

21.12.2020   
               
               
                  GA
               
               
                  Iris Oifigiúil an Aontais Eorpaigh
               
               
                  L 432/4
               
            
         RIALACHÁN (AE) 2020/2171 Ó PHARLAIMINT NA hEORPA AGUS ÓN gCOMHAIRLE
         an 16 Nollaig 2020
         lena leasaítear Iarscríbhinn IIa a ghabhann le Rialachán (CE) Uimh. 428/2009 ón gComhairle a mhéid a bhaineann le hÚdarú Ginearálta Onnmhairiúcháin ón Aontas a dheonú i gcomhair onnmhairiú earraí dé-úsáide áirithe ón Aontas chuig Ríocht Aontaithe na Breataine Móire agus Thuaisceart Éireann
         TÁ PARLAIMINT NA hEORPA AGUS COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 207(2) de,
         Ag féachaint don togra ón gCoimisiún Eorpach,
         Tar éis dóibh an dréachtghníomh reachtach a chur chuig na parlaimintí náisiúnta,
         Ag gníomhú dóibh i gcomhréir leis an ngnáthnós imeachta reachtach (1),
         De bharr an mhéid seo a leanas:
         
                     (1)
                  
                  
                     An 29 Márta 2017, chuir an Ríocht Aontaithe isteach an fógra á rá go raibh sé ar intinn aici tarraingt siar as an Aontas de bhun Airteagal 50 den Chonradh ar an Aontas Eorpach (CAE). I gcomhréir leis an Airteagal sin, rinneadh an Comhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (2) (an “Comhaontú um Tharraingt Siar”) a thabhairt i gcrích thar ceann an Aontais le Cinneadh (AE) 2020/135 ón gComhairle (3).
                  
               
                     (2)
                  
                  
                     De réir théarmaí an Chomhaontaithe um Tharraingt Siar, níl an Ríocht Aontaithe ina Ballstát den Aontas Eorpach a thuilleadh ón 31 Eanáir 2020 ar aghaidh, agus scoirfidh dlí príomhúil agus dlí tánaisteach an Aontais d’fheidhm a bheith acu maidir leis an Ríocht Aontaithe agus sa Ríocht Aontaithe nuair a thiocfaidh deireadh leis an idirthréimhse a leagtar amach sa Chomhaontú um Tharraingt Siar an 31 Nollaig 2020.
                  
               
                     (3)
                  
                  
                     Le Rialachán (CE) Uimh. 428/2009 ón gComhairle (4), bunaítear córas coiteann chun onnmhairí earraí dé-úsáide a rialú d’fhonn slándáil an Aontais agus an tslándáil idirnáisiúnta a chur chun cinn agus d’fhonn cothrom iomaíochta a sholáthar d’onnmhaireoirí an Aontais.
                  
               
                     (4)
                  
                  
                     Le Rialachán (CE) Uimh. 428/2009, déantar foráil maidir le hÚdaruithe Ginearálta Onnmhairiúcháin ón Aontas lena n-éascaítear rialuithe ar onnmhairí earraí dé-úsáide, ar riosca íseal é, chuig tríú tíortha áirithe. Faoi láthair, faoi Údarú Ginearálta Onnmhairiúcháin Uimh. EU001 ón Aontas, cumhdaítear an Astráil, Ceanada, an tSeapáin, an Nua-Shéalainn, an Iorua, an Eilvéis, lena n-áirítear Lichtinstéin, agus Stáit Aontaithe Mheiriceá.
                  
               
                     (5)
                  
                  
                     Tá an Ríocht Aontaithe ina páirtí i gconarthaí idirnáisiúnta ábhartha agus tá sí ina comhalta i gcórais idirnáisiúnta neamhiomadaithe, agus comhlíonann sí go hiomlán na hoibleagáidí gaolmhara agus na gealltanais ghaolmhara.
                  
               
                     (6)
                  
                  
                     Cuireann an Ríocht Aontaithe rialuithe comhréireacha leordhóthanacha i bhfeidhm chun aghaidh a thabhairt go héifeachtach ar cheisteanna maidir leis an úsáid deiridh atá beartaithe agus leis an riosca a bhaineann le hatreorú i gcomhréir le forálacha agus cuspóirí Rialachán (CE) Uimh. 428/2009.
                  
               
                     (7)
                  
                  
                     Dá gcuirfí an Ríocht Aontaithe le liosta na dtíortha a áirítear in Údarú Ginearálta Onnmhairiúcháin Uimh. EU001 ón Aontas, ní dhéanfaí difear diúltach do shlándáil an Aontais ná don tslándáil idirnáisiúnta.
                  
               
                     (8)
                  
                  
                     Ós rud é gur ceann scríbe tábhachtach í an Ríocht Aontaithe i gcomhair earraí dé-úsáide a tháirgtear san Aontas, is iomchuí an Ríocht Aontaithe a chur le liosta na gceann scríbe a chumhdaítear le hÚdarú Ginearálta Onnmhairiúcháin Uimh. EU001 ón Aontas chun cur i bhfeidhm aonfhoirmeach agus comhsheasmhach na rialuithe a áirithiú ar fud an Aontais, chun cothrom iomaíochta a chur ar fáil i gcomhair onnmhaireoirí an Aontais agus chun ualach riaracháin nach bhfuil gá leis a sheachaint, agus slándáil an Aontais agus an tslándáil idirnáisiúnta á gcosaint ag an am céanna.
                  
               
                     (9)
                  
                  
                     I gcomhréir le prionsabal na comhréireachta, is gá agus is iomchuí go leagfar síos rialacha maidir leis an Ríocht Aontaithe a áireamh in Údarú Ginearálta Onnmhairiúcháin Uimh. EU001 ón Aontas chun na bunchuspóirí arb iad go seachnófar cur isteach díréireach ar thrádáil agus go seachnófar ualach riaracháin iomarcach i gcomhair onnmhairí earraí dé-úsáide ón Aontas chuig an Ríocht Aontaithe a ghnóthú. Ní théann an Rialachán seo thar a bhfuil riachtanach chun na cuspóirí arna saothrú a ghnóthú, i gcomhréir le hAirteagal 5(4) CAE.
                  
               
                     (10)
                  
                  
                     I bhfianaise na práinne a bhaineann le cúinsí tharraingt siar na Ríochta Aontaithe as an Aontas, meastar gurb iomchuí foráil a dhéanamh maidir le heisceacht ar an tréimhse 8 seachtaine dá dtagraítear in Airteagal 4 de Phrótacal Uimh. 1 maidir le ról na bparlaimintí náisiúnta san Aontas Eorpach, atá i gceangal le CAE, leis an gConradh ar Fheidhmiú an Aontais Eorpaigh agus leis an gConradh ag bunú an Chomhphobail Eorpaigh do Fhuinneamh Adamhach.
                  
               
                     (11)
                  
                  
                     Ba cheart an Rialachán seo a theacht i bhfeidhm mar ábhar práinne an lá tar éis lá a fhoilsithe in Iris Oifigiúil an Aontais Eorpaigh agus ba cheart feidhm a bheith aige ón 1 Eanáir 2021 chun a áirithiú go n-áireofar an Ríocht Aontaithe in Údarú Ginearálta Onnmhairiúcháin Uimh. EU001 ón Aontas gan mhoill,
                  
               TAR ÉIS AN RIALACHÁN SEO A GHLACADH:
         
            Airteagal 1
            Leasaítear Iarscríbhinn IIa a ghabhann le Rialachán (CE) Uimh. 428/2009 mar a leanas:
            
                        (1)
                     
                     
                        sa teideal, cuirtear an méid seo a leanas in ionad na foclaíochta “Onnmhairí chuig an Astráil, Ceanada, an tSeapáin, an Nua-Shéalainn, an Iorua, an Eilvéis, lena n-áirítear Lichtinstéin, agus Stáit Aontaithe Mheiriceá”:
                        “Onnmhairí chuig an Astráil, Ceanada, an tSeapáin, an Nua-Shéalainn, an Iorua, an Eilvéis, lena n-áirítear Lichtinstéin, an Ríocht Aontaithe agus Stáit Aontaithe Mheiriceá”;
                     
                  
                        (2)
                     
                     
                        i gCuid 2, cuirtear an fleasc seo a leanas isteach i ndiaidh an séú fleasc:
                        
                                    “—
                                 
                                 
                                    an Ríocht Aontaithe (gan dochar do chur i bhfeidhm an Rialacháin seo maidir leis an Ríocht Aontaithe agus sa Ríocht Aontaithe i ndáil le Tuaisceart Éireann, i gcomhréir le pointe 47 d’Iarscríbhinn 2 a ghabhann leis an bPrótacal maidir le hÉirinn/Tuaisceart Éireann (an “Prótacal”) atá i gceangal leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (*1), lena liostaítear na forálacha de dhlí an Aontais dá dtagraítear in Airteagal 5(4) den Phrótacal)
                                 
                              
                           (*1)  Comhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (IO L 29, 31.1.2020, lch. 7).”."
                        
                     
                  
         
            Airteagal 2
            Teacht i bhfeidhm agus cur i bhfeidhm
            Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.
            Beidh feidhm aige ón 1 Eanáir 2021.
         
         
            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 16 Nollaig 2020.
            
               
                  Thar ceann Pharlaimint na hEorpa
               
               
                  An tUachtarán
               
               D. M. SASSOLI
            
            
               
                  Thar ceann na Comhairle
               
               
                  An tUachtarán
               
               M. ROTH
            
         
         
            (1)  Seasamh ó Pharlaimint na hEorpa an 26 Samhain 2020 (nár foilsíodh fós san Iris Oifigiúil) agus cinneadh ón gComhairle an 4 Nollaig 2020.
         
            (2)  Comhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (IO L 29, 31.1.2020, lch. 7).
         
            (3)  Cinneadh (AE) 2020/135 ón gComhairle an 30 Eanáir 2020 maidir le tabhairt i gcrích an Chomhaontaithe maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (IO L 29, 31.1.2020, lch. 1).
         
            (4)  Rialachán (CE) Uimh. 428/2009 ón gComhairle an 5 Bealtaine 2009 lena ndéantar córas Comhphobail a chur ar bun chun rialú a dhéanamh ar onnmhairiú, ar aistriú agus ar bhróicéireacht earraí dé-úsáide agus ar iad a bheith ar idirthuras (IO L 134, 29.5.2009, lch. 1).